text: Så er der endelig udsigt til sommerdage
  18 juli 2016 kl. 11.13
  Onsdag bliver det - måske - helt op til 27 grader varmt, når et højtryk fra de franske alper sender sol og varme til Danmark.
  Højtrykket fra de franske alper udløser  fra onsdag  temperaturer helt op til 27 grader.
  - Det bliver betydeligt varmere denne uge med højtryk fra sydvest og flot solskinsvejr nede fra Alperne. Især onsdag ser ud til at blive en flot dag med temperaturer mellem 20 og 25 grader. Nogle steder endda 27 grader. Desuden kommer der godt med solskin og kun en svag vind, siger Mogens Rønnebek, vagthavende meteorolog ved DMI.
  Torsdag og fredag kan ikke helt holde samme tempo, men DMI tør godt love, at varmen holder sig over de 20 grader i dagtimerne.
  - Der kan måske presse sig en smule regn og torden ind fra vest sidst på ugen, men det er lidt uklart, hvor langt ind over land det kommer. Det sydlige og vestlige Jylland er nok mest truet. Jo længere østpå man kommer, jo mere falder risikoen for regn, siger han.
  Inden onsdagens solskinsbrag får vi et par dages rolig opvarmning.
  - Mandag med mange skyer og lidt småregn og omkring 18 grader varmt. Tirsdag bliver der slået et lille hul i skyerne. Det giver lidt mere sol og varme. Op til 22 grader, siger Mogens Rønnebek.
  